Lav et referat af nedenstående tekst:

Tekst:
Pizzeriaet Pizza Uno i Aalborg blev natten til fredag lidt før klokken tre raseret af en eksplosion. Det høje brag vækkede flere beboere nær pizzeriaet på Langelandsgade, og derfor kontaktede beboerne politiet. Da politiet ankom, kunne man konstatere, at den kraftige eksplosion i pizzeriaets lokale havde sprængt alle ruderne ud og raseret lokalet. Det er nu bekræftet, at der har været tale om en kraftig rørbombe eller noget af en tilsvarende kaliber. Det oplyser vagtchef ved Nordjyllands Politi, Frank Liltorp. Politiet formoder, at gerningsmanden har knust en rude og kastet rørbomben ind i lokalet. - Vi har endnu ikke noget motiv for eksplosionen. Indtil videre betegner vi det som groft hærværk, siger Frank Liltorp. Politiet teknikere har samlet beviser på gerningsstedet, som nu skal undersøges. En mand blev kort efter eksplosionen set løbe væk fra pizzeriaet. Han beskrives som omkring 175 centimeter høj, spinkel og iført mørkt tøj. Manden bar på en genstand. Ydermere blev der set en sølvgrå Mercedes sedan-model parkeret kort derfra med motoren tændt. Nordjyllands Politi ved endnu ikke, om den bil har haft noget med eksplosionen at gøre, men vil gerne høre fra ejeren og andre vidner til eksplosionen. Politiet kan kontaktes på telefonnummer 114. Nordjyllands Politi har endnu ikke fået kontakt til ejeren af pizzeriaet.

Referat:
En eksplosion i et pizzeria i Aalborg vækkede i nat flere beboere. Nordjyllands Politi kalder det groft hærværk.